Ma, 2 kinders van George verdwyn spoorloos | Netwerk24
Deur Jackie Kruger 23 Oktober 2019 12:24
Die polisie is op soek na ’n vermiste ma en haar twee kinders van George.
Heidi Scheepers (35) en haar twee kinders, Cuzette (6) en Hugo (2), is Dinsdagmiddag laat die laaste keer in Heroldsbaai op die strand gesien.
Hulle is daar weg in ’n Volkswagen Caravelle-bussie met die registrasienommer CAW 66036.
Scheepers se man, Etienne, sê by navraag sy vrou en kinders is nog nie gevind nie. Volgens hom het sy vrou glad nie huis toe gekom nie. Hul dogtertjie is gestremd. “Ons is baie bekommerd,” sê hy.
Scheepers se verdwyning is ook op die Facebook-blad Georgiete Staan Saam aangemeld.
Volgens inligting op die blad het ’n soektog nog niks opgelewer nie. Mense word gevra om op die uitkyk vir die voertuig te wees. Volgens Scheepers se Facebook-blad bestuur sy verblyfplekke in Heroldsbaai.
Mense met inligting kan die polisie by 044 803 4400 bel.
Meer oor: Hugo Scheepers | Heidi Scheepers | Cuzette Scheepers | George | Vermis